stanford-oval/wikipedia huggingface dataset:
המוסד (סרט)
אזכורים תרבותיים

מטה המוסד נמצא (על פי היקום של הסרט) מול משכן הכנסת, מתחת לגן הוורדים, כשהכניסה היא מאחורי מנורת הכנסת.
סוכן אהרון הופך ל"אהרון-מן", שילוב של רובוקופ עם איירון מן.
אייקונים מעולם הבידור הישראלי משתתפים בתפקיד עצמם כמו הזמר איתי לוי, לירן חולצה אפורה, טל מוסרי, דן כנר, יובל המבולבל, שוגר זאזא ועוד.
כשחוטפים משתלטים על אירוע של המוסד התזמורת מפסיקה לנגן מוצרט ועוברת לצלילים מהירים, רמז ל"פסיכו" של אלפרד היצ'קוק.
במהלך התמוטטותו של גשר המיתרים, פוקעים המיתרים במנגינת "גשר לונדון מתמוטט".
סצנת הלייזרים האדומים שהופכים לחוטי צמר היא פרודיה על סצנות בסרטים כמו "אושן 12", "מלכוד" ו"גולדפינגר".
המחשב "סיגי" הוא שילוב של "סירי" וסצנות בסגנון "אודיסיאה בחלל" ו"דו"ח מיוחד". את קולה של סיגי מגלמת לוסי אהריש. כשסיגי עוברת לפרופיל גבר מגלם אותה אלון גור אריה.
טל פרידמן אומר לגילה אלמגור ואילן דר במבטא צרפתי: "מדמואזל, המוסד גאה להציג בפנייך, Your Dinner", רפרנס לסצנת הארוחה מתוך הסרט "היפה והחיה".
שיר הנושא כולל צלליות של בחורות רוקדות, כלי נשק יורים, בועות מים וכף יד מזהב מחווה אצבע משולשת, מוטיבים לפתיחי סרטי ג'יימס בונד.
כשגיא ולינדה נוחתים בסוג'יירה, מצטרף אליהם איש הפח מתוך הספר והסרט "הקוסם מארץ עוץ".
הרגע שבו שרון נצבעת בירוק ונמסה הוא מחווה לסרט "הקוסם מארץ עוץ".
דייוויד צוקר מופיע כשמאחוריו שלט הוליווד בלוס אנג'לס כשהוא צופה בטלפון הסלולרי.
יוצר ובמאי הסרט, אלון גור אריה, מופיע כאחד הנוסעים ברכבת הקלה שיוצאת משליטה.
בין הלוגואים בתחילת הסרט מופיעה שקופית "הקרן למען שקט בעת הצגת לוגואים בתחילת הסרט", לפני הלוגו של קשת כתוב "עוד 3 פרסומות וגמרנו", ובהמשך "העמותה לפייד אין ופייד אאוט" שמתחילה בפייד אין ומסתיימת בפייד אאוט.
הפקה > פיתוח

בשנת 2007 השתתף בפסטיבל הקולנוע הבינלאומי בירושלים הסרט הקצר "המוסד הסגור". סרט סטודנטים של אלון גור אריה. למרות היותו סרט סטודנטים דל תקציב, "המוסד הסגור" מוקרן ברציפות בסינמטק תל אביב מאז יולי 2007 מדי חודש בליל שבת לקראת חצות. כמו כן, הסרט זכה לחשיפה תקשורתית רבה, לביקורות אוהדות ולקהל מעריצים שחוזר וצופה בסרט שוב ושוב בסינמטקים ברחבי ישראל. הסרט השתתף בפסטיבלי סרטים וזכה בשישה פרסים בינלאומיים כולל פרס הבמאי, הקומדיה, האפקטים המיוחדים וחביב הקהל. בשנת 2008 הוקרן הסרט בערוץ 2 וקיים להקרנה במסגרת שידורי HOT VOD.
לאחר ביסוס מעמדו של הסרט כסרט פולחן החלו התארגנויות ספונטניות של אירועים סביב הקרנותיו התל אביביות: את הקהל מקבלות דמויות ממערכוני היפופוטם שעורכות הפעלות, מחלקות שתייה ועורכות תחרויות היתוליות. הקהל בוחר מערכוני היפופוטם שיוקרנו לפני הסרט, על הבמה צוות היפופוטם בודק מי ראה את הסרט הכי הרבה פעמים ועורך שירה בציבור לצלילי קסילופון. בשאר הסינמטקים מוקרנים מערכוני היפופוטם לצד הסרט, ולעיתים מגיע הבמאי גור אריה, שהפך למרצה בתחום הקומדיה והקולנוע, לשיחה עם הקהל בה הוא מספר על יצירתו.
הפקה > פרה פרודקשן וליהוק

בשנת 2014 חברו בהדרגה לפרויקט דרומהפקות, סרטי יונייטד קינג, המיזם לקולנוע ולטלוויזיה בירושלים וקרן יהושע רבינוביץ לאמנויות תל אביב.
בשנת 2017 הצטרף הבמאי והתסריטאי הישראלי אבי נשר לפרויקט כעורך תסריט. לאור הזמן הרב שחלף בשנים שבהן ניסה גור אריה לגייס תקציב לפרויקט, נכתבו דמויות וקווי עלילה חדשים לחלוטין שיתאימו למבנה עלילתי של פיצ'ר ויהיו רלוונטיים לתקופה בה הסרט עתיד להיות מופץ.
דייוויד צוקר, יוצר, במאי ותסריטאי סרטי הז'אנר "טיסה נעימה", "סודי ביותר" ו"האקדח מת מצחוק" פגש את אלון גור אריה כשביקר בישראל. השניים ערכו סדרת כיתות אמן בסינמטקים, במהלכן נחשף לקיומו של הסרט הקצר. מאוחר יותר נכח צוקר בלוס אנג'לס בהקרנת הפיצ'ר הראשון של גור אריה, "מבצע ביצה" במסגרת פסטיבל הסרטים הישראלי. אז הודיע על הסכמתו להצטרף לפרויקט. צוקר חזר לישראל בינואר 2018 כדי לשתף פעולה עם גור אריה כשהוא מלווה את הפקת, בימוי וכתיבת התסריט החדש. בנוסף, נכח בחזרות ובצילומים שנערכו באנגלית ובעברית וחזר פעם נוספת ביוני 2019 למעמד סרט הפתיחה של פסטיבל קולנוע דרום.
ב-15 בינואר 2018 החלו צילומי סרט הקולנוע "המוסד" בכיכובם של צחי הלוי, טל פרידמן, אפרת דור, דביר בנדק, עדי הימלבלוי, שלומי קוריאט, אילן דר, גילה אלמגור, עומר דרור, טל טירנגל, תומר שרון, עידו מוסרי, מיטל דוהן, שירן סנדל ואחרים.
הפקה > צילומים

צילומי הסרט ארכו 30 יום כשמחצתם הראשונה בירושלים: מטה המוסד הוקם במכון ואן ליר, וצילומי החוץ במלון הר ציון. מנורת הכנסת, גן הוורדים, גשר המיתרים, רחובות ירושלים והרכבת הקלה.
טקס הדלקת המשואות שילב צילומים אמיתיים מתוך החזרה הגנרלית לטקס בשנת 2016, חומרי הגלם צולמו טרם הסרט עצמו הופק. תוניסיה והטיסה בחוף דור הבונים.
סוג'יירה בגן לאומי עין חמד וצילומי הפנים ביקב כרמל מזרחי בראשון לציון. דירתו של גיא והסוויטה של סאטלברג במלון הרודס בתל אביב.
הפקה > אפקטים מיוחדים

הסרט עשיר באפקטים מיוחדים יחסית לנהוג בתעשיית הקולנוע הישראלית. אחת הסצנות כוללת את הפלת גשר המיתרים בירושלים על טל פרידמן.
קרבות בוצעו ברובם על ידי השחקנים שהודרכו על ידי אמן קרבות הבמה אורי בוסתן. תלמידי בית הספר למשחק של יורם לוינשטיין השתתפו בקרבות ההמונים בתוניסיה, אפגניסטן, ירושלים ועוד.
עיצוב חליפת גיבור-העל "אהרון-מן" תוכננה ובוצעה על ידי סטודיו ירח. שולבה בה מערכת תאורה בשלט רחוק ואנימציה ממוחשבת.
הפקה > פסקול

הפסקול הוקלט בישראל ובניו יורק על ידי שרון לוי וארז אבירם, והוא כולל תזמורת חיה. את שיר הנושא של הסרט "מישהו יחבק אותי", ביצעה הזמרת שרית חדד. כתבו הדס כהן, הנרי דוד, ומורן דוד - שגם אחראית ללחן. את העיבוד יצר ניר מימון. הזמרת גם מככבת בקליפ שמלווה את השיר ומעניק הצצות מתוך הסרט. השיר זכה להצלחה ושולב בפלייליסט של גלגלצ בחודש אוגוסט 2019.
הפצה

הסרט יצא לאקרנים ב-27 ביוני 2019.
הפצה > מדיה חברתית

שימוש יוצא דופן וראשון מסוגו בישראל נוצר כשתקציב פרסום סטנדרטי הוסט להשקעה במדיות חברתיות. עמודי הפייסבוק, האינסטגרם והטוויטר של "המוסד" נעשו פעילים טרם עליית הסרט לאקרנים והגיבו לאירועים אקטואליים, כמו אירוויזיון 2019 והבחירות לכנסת העשרים ואחת, ופרסמו גרסת פוסטר בפרסית עבור איראן. לצורך כך חבר גור אריה לחברת הפרסום "ציפריס - סוסנקו" כשהמודל להפצת הסרט היה הסרט "דדפול". בתוכנית גיא פינס פורסם שהפוסטר קיבל לייק מיחידת הסייבר של ארגון המוסד. בהמשך נערכו השוואות סאטיריות בין הסרט "מלך האריות" שיצא במקביל ל"מוסד", פורסמו ציורי מעריצים וקריקטורות המבוססים על הסרט.
הפצה > לילה לבן

ב-16 במאי 2019, במסגרת אירועי לילה לבן בתל אביב, הוזמן קהל המעריצים של הסרט הקצר "המוסד הסגור" להקרנת פרידה אחרונה בסינמטק. במהלך האירוע ארעה תקלה במקרן והסרט הופסק. גור אריה, יחד עם אילן דר ועדי הימלבלוי, עלו להתנצל והסבירו לקהל שבידיהם היכולת להקרין את כל הסרט החדש, כי אילן דר הוא ראש המוסד. זו הייתה הקרנת הפתעה של הסרט בגרסת עבודה, ולדבריהם עבודת הפוסט הושלמה רק שבועיים אחר כך.
הפצה > משחק מציאות מדומה

לסרט פותח משחק מציאות מדומה בשם "חוויית אהרון-מן" בו השחקן הופך להיות בן דמותו של טל פרידמן ומנהל שיחות עם דמותו של צחי הלוי. המשחק הושק עם יציאת הסרט במתחמי סינמה סיטי בירושלים, גלילות וראשון לציון. בכל מתחם הוקמו ארבע עמדות, 16 בסה"כ ברחבי הארץ. המשחק פותח על ידי האחים אייל ואסף גבע (כיום סטודיו Peanut Button).
עלילת המשחק החלה בטיסה מעל שמי סוג'יירה, קפיצה לשטח האויב וזריקת טלפונים על האויב בתוך נוף שמשחזר את הכניסה לטירת המורדים בסרט. את המשחק דובבו צחי הלוי וטל פרידמן והחומרה הגיעה ממחשבי Lenovo ישראל שגם נתנו מחשב גיימרים כפרס ראשון. מדי שבוע התפרסמו שמות המנצחים עד אותו היום. מדובר בהפקת משחק הVR הראשונה לסרט קולנוע ישראלי.
הפצה > גרסת הבמאי

גרסה מורחבת בשם "המוסד - גרסת הבמאי" הוקרנה לראשונה בתאריך 25 בספטמבר 2019 במסגרת יום הקולנוע הישראלי בהפצה מוגבלת בבתי הקולנוע סינמה סיטי ראשון לציון וסינמה סיטי גלילות. בשאר הארץ המשיכה להיות מוקרנת הגרסה הרגילה. על הפוסטר שעוצב במיוחד נכתב "כולל בדיחות שלא נכללו בסרט המקורי - ובצדק". סה"כ נוספו 8 סצנות או הרחבות לסצנות קיימות והקדמה בה הבמאי מחסל את העורך כדי להכין את גרסת הבמאי בלעדיו. אלון גור אריה וטל טירנגל הגיעו להקרנות בראשון לציון להפתיע את הקהל באמצע הסרט.
גרסה זו הוקרנה בתאריך 17 באוקטובר במסגרת אירועי פסטיבל אייקון עם הקדמה של גור אריה ורותם רביב שהיה עוזר במאי בהפקה בדגש תרומת קהילת המעריצים והמתנדבים להצלחת הפרויקט.
הפצה > הפצה בעולם

בגרמניה, הסרט הופץ ב-13 באוגוסט 2020 עם דיבוב מלא בגרמנית, תחת השם "Mossad". בעקבות כך, בדיחות עברו התאמה, שלטים וכיתובים הוחלפו דיגיטלית לשפה הגרמנית; בנוסף, הסרט אינו דו לשוני ודובר גרמנית לכל אורכו. בחג המולד של אותה השנה יצא הסרט במהדורות בלו-ריי ו-DVD עם תוספות מיוחדות. בשנת 2021 הופצה גרסה של הסרט בDVD בארצות הברית. כל אחת מהגרסאות זכתה לפוסטר שונה לקהל המקומי.
בבולגריה, צ'כיה, הונגריה, רומניה, פולין וסרביה, שודר הסרט לראשונה בערוץ Cinemax ב-18 בדצמבר 2020. הסרט שודר עם קריינות בפולנית וכתוביות בבולגרית, צ'כית, הונגרית, רומנית וסרבית.
קריינות ברוסית לסרט נוספה עם הפצתו בישראל בשירותי וידאו על פי דרישה.
בארצות הברית, הסרט הופץ בשירות הזרמת המדיה Vudu (אנ') ב-5 באוקטובר 2021 עם כתוביות באנגלית.
ביקורות > בישראל

הסרט זכה לביקורות משבחות ברובן ודורג עם יציאתו במקום השלישי בטבלת המבקרים של עיתון "הארץ".
שמוליק דובדבני, מבקר הקולנוע של ynet כתב: "מטרתו היחידה של "המוסד", סרטו החדש של הבמאי אלון גור אריה, היא להצחיק. לשמחת הקהל הוא עושה זאת בהצלחה רבה, עם המון אהבה ותשוקה ולא מעט הברקות. בעיקר ניכרת בסרט הזה תשוקה. גור-אריה באמת אוהב את הקומדיות שהוא מחווה להן, ו"המוסד" הוא סרט חדור התלהבות יצירתית שיש בה משהו סוחף."
יאיר רוה כתב: ""המוסד" הוא לא רק אחד הסרטים הכי מצחיקים שתראו השנה, הוא גם משב רוח מרענן לקולנוע הישראלי והראשון שיש לו פוטנציאל להפוך לשובר קופות. המוסד נראה מבחוץ כמו יצירה בידורית נוצצת, אבל אם תרימו את מכסה המנוע, תגלו את הדם, היזע, הדמעות והקישקע של האיש שיצר אותו."
ישי קיצ'לס, מבקר הקולנוע של עיתון "ישראל היום" כתב: "גור אריה מפגין שליטה מוחלטת בכל רזי הז'אנר, ואף תורם לו כמה חידושים חינניים... השחקנים מתמסרים לאידיוטיזם ברצינות גמורה ועם כל הפאתוס הדרוש; והתסריט הפעלתני, המהודק ומבין העניין, גדוש בכל הקלישאות והסצנות שהייתם מצפים למצוא בפרודיית אקשן־ריגול."
אור סיגולי, מבקר הקולנוע של עיתון "גלובס" כתב: "קשה למצוא סרט אחר, ישראלי או זר, שכל מטרתו היא לגרום ללחיים שלנו לכאוב מרוב צחוק. זה הופך את "המוסד" לסרט שכיף לפרגן לו, ואת אלון גור אריה לסוג של חלוץ חדש בקומדיה הישראלית, כזה שחיכינו לו לא מעט זמן".
בעקבות הסרט אלון גור אריה נבחר כאחד מחמישים אנשי השנה בתרבות ובבידור של "מאקו".
ביקורות > בעולם

עם הפצת הסרט בגרמניה, כתב מבקר הקולנוע הרלד מוהליבר: "פרסת הסלפסטיק של אלון גור אריה לא נופלת בשום קריטריון מהפרויקטים של צוקר-צוקר-אברהמס... עשוי באהבה, מלוטש... הומאז' ויצירה חדשה בז'אנר, אולי אפילו תחייה לז'אנר שנאמר עליו שאיננו עוד".
מבקר הקולנוע הגרמני סבסטיאן גרוס כתב: "מי היה מאמין שנקבל סימן חיים לז'אנר, וזה לא יבוא מארצות הברית אלא מישראל... ההפקה הישראלית מתגלה כתקווה לז'אנר סרטי הפרודיה. אוהבי סרטי הספוף חייבים לתת הזדמנות למוסד"
ביקורות > כמות צופים

בסוף השבוע הראשון להקרנותיו צפו בסרט כ-30,000 איש. הסרט חצה את 200,000 צופים כעבור חודש ושלושה שבועות. סה"כ צפו בסרט למעלה מרבע מיליון איש בבתי הקולנוע.
"המוסד" היה הסרט שהגיע למקום השמיני לשנת 2019 במנוע החיפוש גוגל ישראל.
פסטיבלי קולנוע > פסטיבלי קולנוע

טאלין אסטוניה (אנ'), בכורה אירופאית, הקרנה בנוכחות היוצר אלון גור אריה, השחקנים צחי הלוי, טל פרידמן ואילן דר. 27 בנובמבר 2019
פסטיבל קולנוע דרום 2019 - סרט הפתיחה הרשמי. בתאריך 2 ביוני הסרט הוקרן במקביל בשני אולמות. בנוסף לכוכבי הסרט צחי הלוי, עדי הימלבלוי, תומר שרון, טל טירנגל ועומר דרור, נכחו במקום גור אריה ודייוויד צוקר שערכו יחד לפני ההקרנה כיתת אמן על יצירת קומדיה.
זכייה בפרס הראשון - "הסרט הטוב ביותר" - 2020 Canadian International Comedy Film Festival פסטיבל הקומדיה הבינלאומי בקנדה
זכייה בפרס הראשון - "הסרט הטוב ביותר" - Golden Smile International Film Festival - הולנד
2020 Montecarlo Film Festival - מונטה קרלו - התחרות הרשמית - בנוכחות הבמאי גור אריה, דייוויד צוקר, והשחקנים צחי הלוי ועדי הימלבלוי.
2020 - Febiofest (אנ') פראג - קטגוריית קומדיה, בנוכחות הבמאי
2020 פסטיבל ירושלים - מומביי, הודו - בנוכחות הבמאי
פסטיבל הסרטים הישראלי בלוס אנג'לס 2019 Israel Film Festival Los Angeles - בנוכחות גור אריה ודייוויד צוקר.
פסטיבל אייקון 2019 - הקרנת גרסת הבמאי ומפגש עם גור אריה, עוזר במאי רותם רביב ומפגש מיוחד על מאחורי הקלעים ומעורבותם של קהילת איקון ומעריצים בסרט.
2020 Festival du Cinéma Israélien de Paris צרפת - בנוכחות צחי הלוי.
Jewish International Film Festival (Australia) - 2019
2020 - Pune International Film Festival (אנ'), הודו
San Diego JFF 2020
Miami JFF 2020 מיאמי
Hartford JFF 2020 קנטקי
2020 FF de Fribourg שווייץ
2020 Nice Israeli Film Festival צרפת
2020 GELOS Comedy Film Festival מוסקבה רוסיה
״המוסד״ נבחר לסרט הראשון שפתח את פרויקט משרד החוץ ולישכת העיתונות הממשלתית להקרין סרטים ישראלים נבחרים לתא הכתבים הזרים, העיתונאים הזרים שיושבים בישראל ומסקרים אותה. היוצר אלון גור אריה והשחקן הראשי צחי הלוי ענו לשאלות הכתבים בתום ההקרנה שהתקיימה בירושלים ב-19 בספטמבר 2019 בסינמה סיטי זו הפעם הראשונה שמשרד החוץ עורך הקרנה של סרט ישראלי.
"המוסד" היה מועמד ל-4 פרסי אופיר בשנת 2020 על עריכה, עיצוב אומנותי, עיצוב תלבושות ואיפור.
גרסת DVD ובלוריי יצאה בחג המולד 2020 בגרמניה.
מהדורת DVD ובלוריי יצאה בשנת 2021 בארצות הברית. לכל אחת מהן פוסטר שונה.
בVOD של שידורי YES ניתן למצוא בנוסף לסרט גם את גרסת הבמאי.
סרט המשך

הסרט מסתיים בכתובית "המשך יבוא" כשלוויין מצלם את גיא מורן ולינדה האריס (בגרסת הבמאי קיים סיום אלטרנטיבי בו גיא מורן נורה ולא ברור אם שרד את ההתנקשות).
במהלך מפגש מעריצים בסינמטק תל אביב ציין גור אריה שנשקלות אפשרויות להמשיך את הסיפור או לייצר פריקוול, על הימים לפני שדמותו של אהרון רחמים הפך לרובוט.
סרט המשך > ברית ואף מילה

סרט קצר בשם ״המוסד: ברית ואף מילה״ שמספר על עלילות הסוכן גיא מורן בזמן הפתיח של הסרט "המוסד", בו הוא מאבטח אירוע ברית מילה הוקרן בפסטיבל קולנוע שומרון 2024. בתאריך 27 בדצמבר 2024 הוקרן לראשונה במסגרת משבצת הפולחן של סינמטק ת,א כחלק מ"טרילוגיית המוסד הסגור" ולמחרת הפך לזמין לצפייה דרך יוטיוב.
ראו גם

אלון גור אריה
המוסד הסגור
היפופוטם
מבצע ביצה
הערות שוליים

↑  צחי הלוי ואפרת דור יככבו בסרט המשך לקומדיה "המוסד הסגור", באתר חדשות 13, ‏11 בינואר 2018 (ארכיון)
1 2  מעריב אונליין, ‏צחי הלוי: "אמרו לי שהולכים מכות וקופצים ממסוק אז באתי", באתר מעריב אונליין, 10 בינואר 2018
↑  "המוסד" בפייסבוק
↑  "המוסד" באינסטגרם
↑  "המוסד" בטוויטר
↑  Deutsche Synchronkartei | Filme | Mossad
↑  Cinemax - program tv na 18.12.2020 - Program TV - Telemagazyn.pl
↑  Vudu - Mossad
↑   נתנאל שלומוביץ, "המוסד": הפרודיה לא מספיק פרודיה, באתר הארץ, 27 ביוני 2019
↑  שמוליק דובדבני, ביקורת סרט - "המוסד": סוף-סוף קומדיה ישראלית מצחיקה, באתר ynet, 28 ביוני 2019
↑  יאיר רוה, "המוסד": כל בדיחה קורעת, באתר כלכליסט, 26 ביוני 2019
↑  ישי קיצ'לס, "המוסד: מופרע, מושקע וממש מצחיק" - ישראל היום, 1 ביולי 2019
↑  אור סיגולי, ‏ביקורת קולנוע: "המוסד" הוא הקומדיה הישראלית שחיכינו לה, באתר גלובס, 5 ביולי 2019
↑  Mossad (2019) | Film, Trailer, Kritik, www.kino-zeit.de
↑  Mossad - Kritik | Film 2019, moviebreak.de (בגרמנית)
↑  אלי שגב, הסרט הישראלי "המוסד" משך 200 אלף צופים, באתר אידיבי, ‏22-8-19
בנימינה-גבעת עדה

בִּנְיָמִינָה-גִּבְעַת עָדָה היא מועצה מקומית במחוז חיפה בישראל. המועצה המקומית נוצרה בשנת 2003 מאיחוד המועצות המקומיות בנימינה וגבעת עדה לרשות אחת.
בנימינה

נוסדה כמושבה "בנימינה" על-שם תחנת הרכבת "בנימינה" שנקראה כך על-שם הברון אברהם בנימין אדמונד ג'יימס דה רוטשילד עוד בטרם הוקמה המושבה (זהו אחד המקרים היחידים בארץ שבו יישוב נקרא בשמה של תחנת רכבת, יישוב נוסף הוא עפולה). המושבה נוסדה בידי בנים של עולי העלייה הראשונה שהתיישבו בה ב־1922, רובם מבני המושבה הסמוכה זכרון יעקב. לאחר מלחמת העולם הראשונה הצטרפו קבוצות רבות למקום והוא גדל במהירות. בתחילה התבססה כלכלת המושבה על חקלאות, אך כיום חלק גדול מתושביה עובדים בגוש דן ומנצלים את הרכבת שמחברת אותה לשם.
עם בני המושבה הידועים נמנים ראש ממשלת ישראל ה-12, אהוד אולמרט, השר לשעבר זאב בוים (קדימה), שלמה גרבץ וכן הפזמונאי אהוד מנור, שאף הנציח את המושבה בשיריו. כיום מתגוררים בה אמנים רבים בהם הזמר דורי בן זאב, השחקן ליאור כלפון וגם שחקן הכדורגל בן שהר ממכבי חיפה ובעבר גם מאור בוזגלו.
הוכרזה כמועצה מקומית בשנת 1950.
הפעם האחרונה שירד בבנימינה שלג היה בשנת 1950, בזמן אירוע השלג הגדול בישראל. ובשנה זו תחנת הרכבת כוסתה לגמרי בשלג.
גבעת עדה

גבעת עדה נוסדה כמושבה ב-1903 ונקראה על שם אדלהייד (עדה) רוטשילד, אשתו של הברון אברהם בנימין אדמונד דה רוטשילד. המושבה הוקמה על ידי שמונה משפחות, בעיקר בני זכרון יעקב. כלכלת המושבה התבססה בעיקר על חקלאות, כאשר לענבי היין היה חלק נכבד בה.
גבעת עדה ממוקמת כ-5 ק"מ מזרחית לבנימינה.
הוכרזה כמועצה מקומית בשנת 1949.
איחוד המועצות המקומיות

שתי המועצות המקומיות, בנימינה וגבעת עדה, אוחדו לרשות אחת במסגרת יוזמה של משרד הפנים בדבר איחוד רשויות מקומיות בארץ. האיחוד נעשה בשנת 2003 במסגרת חוק התוכנית להבראת כלכלת ישראל. מלכתחילה הייתה כוונה לאחד לכלל רשות אחת את שלושת היישובים: זכרון יעקב, בנימינה, וגבעת עדה. לבסוף הוחלט בכנסת ביום 31 ביולי 2003 על איחוד בנימינה וגבעת עדה בלבד.
אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף דצמבר 2024 (אומדן), מתגוררים בבנימינה-גבעת עדה 15,518 תושבים, מתוכם 15,389 תושבי ישראל (מקום 135 בדירוג רשויות מקומיות בישראל).  שינוי בגודל האוכלוסייה ‎+0.7% בשנה‏.  אחוז הזכאים לתעודת בגרות מבין תלמידי כיתות י"ב בשנת ה'תשפ"ב (2021-‏2022) היה 89.3%. השכר החודשי הממוצע של שכיר במשך שנת 2021 היה 17,740 ש"ח (ממוצע ארצי: 11,330 ש"ח).
להלן גרף התפתחות האוכלוסייה ביישוב:
ערים תאומות

הונגריה טוקאי, הונגריה
ראשי המועצה > מועצת בנימינה

המועצה המקומית בנימינה קיבלה את מעמדה הרשמי בכ"ו סיוון תש"י, ב-11 ביוני 1950, כאשר ראשי השלטון הישראלי נכחו בטקס, ושר הפנים דאז משה שפירא הכריז על הקמת המועצה המקומית בנימינה.
| שם | תקופה | הערות | תמונה |
| --- | --- | --- | --- |
| מרדכי אלון (פייקוביץ') | 1950–1965 | בתקופת כהונתו הוכרזה בנימינה כמועצה מקומית |  |
| אברהם מגלי | 1965–1974 |  |  |
| משה לאואר | 1974–1983 |  |  |
| מוטי קירמאיר | 1983–1998 |  |  |
| אריה זיתוני | 1998–2008 | בשנת 2003 אוחדו הרשויות המקומיות בנימינה וגבעת עדה |  |
ראשי המועצה > מועצת גבעת עדה

| שם | תקופה | הערות | תמונה |
| --- | --- | --- | --- |
| אברהם אבא (אבא'לה) תשבי | 1949–1955 | כיהן כיו"ר ועד המושבה לפני קום המדינה ובתקופתו הוכרזה גבעת עדה כמועצה מקומית. נפטר ב-1983. |  |
| אהרן גבע (איצקוביץ) | 1955–1974 | נפטר ב-1976. |  |
| יעקב דורון | 1974–1989 | נפטר ב-2010 |  |
| עמינדב (עמי) ארגוב | 1989–2003 |  |  |
ראשי המועצה > המועצה המאוחדת בנימינה-גבעת עדה

| שם | תקופה | הערות | תמונה |
| --- | --- | --- | --- |
| אריה זיתוני | 1998–2008 | בשנת 2003 אוחדו הרשויות המקומיות בנימינה וגבעת עדה |  |
| אורי דיסטניק | 2008–2013 |  |  |
| פנחס זוארץ | 2013–2017 | נפטר במהלך הכהונה ב-15 באפריל 2017 |  |
| איתי ויסברג | 2017–2024 |  |  |
| גיל חנניה | 31 במרץ 2024 ואילך | ראש המועצה המכהן |  |
לקריאה נוספת

עבר הדני, בנימינה הכפר על שם הנדיב הידוע תרפ"ב-תשי"ג, מהדורה ראשונה – "דפוס המרכז", תל אביב מהדורה שנייה – "דפוס ניידט בע"מ", תל אביב: הוצאת המועצה המקומית בנימינה
יעקב דורון, נתיבות חיי – מאל-גדס שבתימן לראשות המועצה בגבעת-עדה, נדפס "סדר-צלם" תל אביב, הוצאת מערכת קיבוץ דליה 2002
הערות שוליים

1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף דצמבר 2024 (אומדן), בכל יתר היישובים - לפי טבלה שנתית של למ"ס עבור

סוף 2023.
1 2 3 4 5  הנתונים לפי טבלת רשויות מקומיות של למ"ס עבור 
סוף 2022
↑  הנתונים לפי טבלת מדד חברתי כלכלי של למ"ס נכון לשנת 2021
↑  הצעת חוק התוכנית הכלכלית להבראת כלכלת ישראל (תקוני חקיקה להשגת יעדי התקציב והמדיניות הכלכלית לשנת הכספים 2003 ו-2004),התשס"ג-2003, באתר הכנסת
↑  חוק התכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו־2004) (מס' 2), התשס"ג–2003 (עמ' תוספת לפרק ב', פרט 3.), באתר הכנסת, ‏נתקבל בכנסת ביום ב' באב התשס"ג (31 ביולי 2003)
↑  פרופיל בנימינה-גבעת עדה באתר הלמ"ס
↑  עבר הדני, בנימינה הכפר על שם הנדיב הידוע תרפ"ב-תשי"ג, מהדורה ראשונה – "דפוס המרכז", תל אביב
מהדורה שנייה – "דפוס ניידט בע"מ", תל אביב: הוצאת המועצה המקומית בנימינה, עמ' 264
| דגל ישראל מחוז חיפה |
| --- | --- | --- |
| נפות | נפת חיפה • נפת חדרה | מפת מחוז חיפה |
| ערים | אום אל-פחם • אור עקיבא • באקה אל-גרבייה • חדרה • חיפה • חריש • טירת כרמל • כפר קרע • נשר • קריית אתא • קריית ביאליק • קריית ים • קריית מוצקין | מפת מחוז חיפה |
| מועצות מקומיות | בנימינה-גבעת עדה • בסמ"ה • ג'סר א-זרקא • ג'ת • דלית אל-כרמל • זכרון יעקב • מעלה עירון • עספיא • ערערה • פוריידיס • פרדס חנה-כרכור • קריית טבעון • רכסים | מפת מחוז חיפה |
| מועצות אזוריות | אלונה • זבולון • חוף הכרמל • מנשה | מפת מחוז חיפה |
| --- | --- |
בקרת זהויות :  NLI: 987012370273805171
אריקה (שיר)

אברש בפריחה
אריקה (Erika) הוא שיר לכת צבאי גרמני שהיה פופולרי בגרמניה הנאצית. השיר הולחן על ידי הרמס ניל בשנות השלושים במיוחד עבור הוואפן אס אס אך זכה לפופולריות רבה גם בוורמאכט ובקריגסמרינה. השיר מבוסס על כפל המשמעות של המילה "אריקה" שפירושה גם שם פרטי וגם הצמח אברש שנחשב לסמל של מורשת טבע גרמנית. לשיר אין משמעות צבאית מפורשת פרט לקצב המארש שלו ולכך שהדובר בשיר הוא ככל הנראה חייל.
לשיר ישנן עוד שלוש גרסאות בשפות פינית, אנגלית והונגרית.
היסטוריה של השיר

השיר חובר בתחילת שנות השלושים על ידי הרמס ניל, מלחין מארשים גרמני ידוע, שנת חיבורו המדויקת של השיר איננה ידועה. השיר פורסם רשמית בשנת 1938 וזכה להצלחה רבה עוד לפני מלחמת העולם השנייה. השיר הפך במהירות לחלק מהרפרטואר הגרמני והוא קשור ללא הפרד לצבא הגרמני.
השיר היה פופולרי גם בצבא הפיני בזמן מלחמת העולם השנייה. בזמן שלטון החונטה בצ'ילה זכה השיר לפופולריות בארץ זו והושר במצעדים רשמיים של הצבא הצ'יליאני. גרסה מתורגמת של שיר זה הייתה המנון חיל האוויר הדרום אפריקאי בתקופת האפרטהייד. בשנים האחרונות צבר השיר חשיפה רבה עקב הופעתו בסרטונים באפליקצית טיקטוק. בסרטונים האלה השיר משמש כביכול כהמנון של המפלגה הנאצית.
מילות השיר

| תרגום חופשי | גרמנית |
| --- | --- |
 בשדה פרח קטן מלבלב  והוא נקרא: אריקה.  מאה אלף דבורים קטנות  מתעופפות בלהט סביב אריקה  כי ליבה מלא במתיקות,  שמלת-העלים שלה מדיפה ניחוח עדין.  בשדה פרח קטן מלבלב  והוא נקרא: אריקה.    בבית גרה ילדה קטנה  והיא נקראת: אריקה.  הילדה הזו היא יקירתי הקטנה והנאמנה  והאושר שלי, אריקה.  כאשר הפרח על האברש פורח באדום סגול,  אני שר לה את השיר הזה בברכה.  על האברש פרח קטן מלבלב  והוא נקרא: אריקה.    גם בחדרי הקטן מלבלב פרח  והוא נקרא: אריקה.  עם קרני השמש הראשונות וגם בשעת בין ערביים  הוא מסתכל עלי: אריקה.  ואז נדמה לי שהוא מדבר בקול:  "האם אתה חושב על הכלה הקטנה שלך?"  בבית ילדה קטנה בוכה בשבילך  והיא נקראת: אריקה.   :   Auf der Heide blüht ein kleines Blümelein  und das heißt Erika.  Heiß von hunderttausend kleinen Bienelein  wird umschwärmt Erika  denn ihr Herz ist voller Süßigkeit,  zarter Duft entströmt dem Blütenkleid.  Auf der Heide blüht ein kleines Blümelein  und das heißt: Erika.    In der Heimat wohnt ein kleines Mägdelein  und das heißt: Erika.  Dieses Mädel ist mein treues Schätzelein  und mein Glück, Erika.  Wenn das Heidekraut rot-lila blüht,  singe ich zum Gruß ihr dieses Lied.  Auf der Heide blüht ein kleines Blümelein  und das heißt: Erika.    In mein'm Kämmerlein blüht auch ein Blümelein  und das heißt: Erika.  Schon beim Morgengrau'n sowie beim Dämmerschein  schaut's mich an, Erika.  Und dann ist es mir, als spräch' es laut:  "Denkst du auch an deine kleine Braut?"  In der Heimat weint um dich ein Mägdelein  und das heißt: Erika.
אלי פולק (איחוד הצלה)

ערך זה עוסק במנכ"ל ארגון איחוד הצלה. אם התכוונתם למשמעות אחרת, ראו .
| --- | --- |

 לידה:  9 בדצמבר 1974 (בן 50) ירושלים, ישראל 
 מדינה:  ישראל 
 
אלי (אליהו) פולק (נולד ב-9 בדצמבר 1974, כ"ה בכסלו ה'תשל"ה) הוא המשנה למנכ"ל איחוד הצלה. בעבר היה מנכ"ל איחוד הצלה וקרן ישראלייף.
ביוגרפיה

נולד בירושלים ליהושע פולק. למד בתלמוד תורה אהבת תורה המסורה ובישיבת חברון כנסת ישראל.
בשנת 1997 התנדב כחובש במגן דוד אדום. בשנת 2006 היה ממייסדי ארגון איחוד הצלה יחד עם אלי ביר נשיא הארגון.
במסגרת התנדבותו בארגוני ההצלה השונים, השתתף באירועים מורכבים כמו אסון קריסת אולמי ורסאי ואסון הר מירון.
במסגרת תפקידו באיחוד הצלה[דרושה הבהרה] הוביל משלחות סיוע באסונות טבע בעולם וביניהם ברעידת האדמה בנפאל בשנת 2015 ומציאת גופת החיל אור אסרף.
בשנת 2019 מונה פולק למנכ"ל ארגון איחוד הצלה, תפקיד בו שימש עד לאוגוסט 2024.
כמנכ"ל איחוד הצלה פעל פולק לשלב אוכלוסיות נוספות בשדרת המתנדבים של הארגון ובהן נשים וערבים ישראלים. כמו כן, הוא הוביל את הקו לפיו יש לחזק את שיתוף הפעולה בין ארגוני ההצלה השונים בישראל,[דרוש מקור] וכן ניהל במהלך הפלישה הרוסית לאוקראינה משלחת של מאות חובשים מישראל לאוקראינה הקמת מחנות פליטים, הטסת מאות טונות של ציוד ותרופות והבאת עשרות מטוסים של פליטים לישראל.[דרוש מקור]
באוגוסט 2024 אהוד דודסון החליף את פולק בתפקיד המנכ"ל בעקבות החלטת הארגון שכל מנכ"ל ישמש בתפקידו עד 5 שנים, פולק צפוי להישאר בארגון בתפקיד 'משנה למנכ"ל'.
חיים אישיים

פולק הוא בנו של יהושע פולק שהיה ח"כ וסגן ראש עיריית ירושלים ואחיו של הרב מאיר טוביה משגיח ישיבת עטרת ישראל לצעירים. נשוי למירי, אב לשישה, מתגורר בשכונת רמות בירושלים.
ראו גם

איחוד הצלה
הערות שוליים

↑  חזקי ברוך, מנכ"ל איחוד הצלה אלי פולק: מראות קשים ומזעזעים, התרענו אבל לא צפינו את האסון הגדול, באתר ערוץ 7, ‏2021-04-30
↑  משה מנס, ‏מנכ"ל איחוד הצלה: זו הסיבה שאנחנו מתעדפים עובדות, באתר כיכר השבת, 21 בינואר 2022
↑  שלמה טייטלבאום, פרופ' אהוד דודסון מונה למנכ"ל איחוד הצלה, באתר כלכליסט, 7 באוגוסט 2024